
	HIGIENA ROK

	Patogene in oportunistične mikroorganizme prenašamo najpogosteje z rokami na bolnike, predmete, naprave in površine. Preprost in učinkovit način preprečevanja te poti prenosa je razkuževanje rok. Umivanje rok z milom in tekočo vodo je manj učinkovito, bolj zamudno, bolj izsuši in poškoduje kožo rok. 
I. UMIVANJE ROK

A. « HIGIENSKO » UMIVANJE ROK


Umivanje rok izvajajo vsi, ki so zaposleni v zdravstvu. Potrebna je tekoča voda, umivalnik z armaturo, neoporečno milo, brisača za enkratno uporabo.

Umivanje rok odstranjuje s kože umazanijo, organski material, odpadle površinske celice, epitelija in začasno prehodno mikrobno populacijo. Umivanje rok je v zdravstvu namenjeno predvsem socialnim stikom in je del osebne higiene. Pomembno je pri odstranjevanju onesnaženja, na primer z biološkimi materiali (kri, telesne tekočine, izločki, iztrebki), pudrom pri nošnji pudranih rokavic.

Kdaj si umivamo roke? 
Po prihodu na delo, po uporabi stranišča, pred jedjo, po kihanju, kašljanju in brisanju nosu, pred delitvijo zdravil, pred odhodom z dela ter kadar so vidno umazane.

Zdravstveni delavci si obvezno umijejo roke pred začetkom dela z namenom, da bi odstranili umazanijo, pridobljeno na poti do delovnega mesta. 

ROKE  SI UMIVAMO TAKO KOT PRIKAZUJE SHEMA:

♦ Odstranimo ves nakit in ročno – zapestno uro.

♦ Roke zmočimo pod tekočo pitno vodo, s komolčnim odpiranjem iztisnemo tekoče milo iz 

   razdelilca (v količini 3 ml), ali vzamemo trdno milo v kosu za enkratno miljenje.

♦ Roke milimo dlan proti dlani.

♦ Desna dlan proti hrbtu leve roke.

♦ Leva dlan proti hrbtu desne roke.

♦ S sklenjenimi rokami z dlanjo proti dlani medprstne prostore.

♦ Hrbtne strani prstov ene roke proti nasprotni dlani druge roke in obratno.

♦ Krožno drgnemo najprej palec ene roke v dlani druge roke in obratno.

♦ Krožno drgnemo konice prstov z nohti v dlani najprej ene roke, nato druge roke.

♦ Vsak gib izvedemo 5 krat zapovrstjo. Pri prvih treh gibih zajamemo tudi zapestje.

♦ Roke dobro izperemo in osušimo s čisto papirno brisačo, ki jo po uporabi odvržemo v 

   posodo za odpadke, ali tekstilno brisačo za enkratno brisanje (po uporabi odvržemo v koš 

   za umazano perilo). 

Opozorilo: Če pipa ni na komolčno odpiranje ali fotocelico, jo ročno zapremo s papirnato brisačko, nikakor ne z umito roko!
B. KIRURŠKO UMIVANJE ROK

Kirurško umivanje rok izvajajo tisti zdravstveni delavci, ki opravljajo/asistirajo pri invazivnih, kirurških posegih.

Kirurško umivanje rok pred operacijami in invazivnimi posegi zajema roke, zapestje in podlahti do komolca. Uporablja se higiensko in mikrobiološko neoporečno milo, ki je prijetno za kožo. Roke milimo dvakrat (v povprečju 2 do 3 minute), dobro izperemo in posušimo.

♦ Roke omočimo s tekočo pitno vodo tako, da so prsti višje kot komolci tako, da ostanejo 

   ves čas najčistejši del rok. Dlani držimo obrnjene navzgor.
♦ Če uporabimo sterilno gobico z milom in krtačko, jo dobro namočimo z vodo in stiskamo, 

   da se obilno peni.
♦ Začnemo militi eno roko pri prstih in dlaneh, nadaljujemo proti zapestju in podlakti.

♦ S krtačko očistimo nohte in predel okoli nohtov.
♦ Z gobico umivamo vsak prst posebej v smeri gor dol, umivamo vse štiri strani prstov in
   medprstne prostore.
♦ Sledi umivanje hrbtišča, dlani in zapestja.
♦ Enako umijemo drugo roko.
♦ Laket razdelimo na tri dele in vsakega posebej umijemo najprej z eno nato z drugo roko.
♦ Gobico odvržemo v koš, roke izperemo tako, da so dlani odročene in višje kot komolci ter 

   voda odteka od prstov proti komolcem.
♦ V istem zaporedju od prstov proti komolcem brišemo roke in se nikoli ne vračamo na že 

   obrisano področje.

II.  RAZKUŽEVANJE ROK
Razkuževanje rok je namenjeno vsem zdravstvenim delavcem, ki so v stiku z bolnikom, njegovo krvjo in drugimi telesnimi tekočinami, njegovimi izločki in iztrebkom. Potrebna je minimalna tehnična oprema – razdelilec z izlivko, alkoholno razkužilo. 
A.   RAZKUŽEVANJE ROK

Razkuževanje na pogled čistih rok zdravstvenih delavcev je enostavno, hitro in preprosto. Preprečuje prenašanje mikroorganizmov z rokami na druge bolnike, kontaminacijo okolja z mikroorganizmi ter prepreči ponovno kontaminacijo rok z razprševanjem prek vodnih kapljic, ki se odbijajo od umivalnika pri umivanju. 

Razkuževanje rok med delom nadomesti umivanje, če roke niso bile vidno onesnažene.

♦ Iz razdelilca za razkužilo (izbrani alkoholni preparat) s prisiskom zapesta ali komolca na 

   ročko razdelilca (izlivke) iztisnemo razkužilo v količini, ki ustreza za razkuževanje vseh 
   področij kože rok (dvakratni pritisk na razdelilec, najmanj 2 do 3 ml).

♦ Razkužilo vtiramo v kožo dlani, prstov, medprstnih prostorov, palca, hrbtišči rok,
   obnohtja po shemi.

♦ Postopek traja 20 do 30 sekund, dokler se razkužilo ne posuš; če imamo zadostno količino 

   razkužila, lahko ta postopek ponovimo do 5-krat. 

Umivanje in brisanje rok po opravljenem razkuževanju je strokovna napaka.

B. KIRURŠKO RAZKUŽEVANJE ROK
Kirurško razkuževanje rok izvajajo tisti zdravstveni delavci, ki izvajajo  ali asistirajo pri invazivnih, kirurških posegih. Uporabljajo alkoholno razkužilo ali klorheksidin v alkoholu.

Izvajamo ga po kirurškem umivanju rok. Pred razkuževanjem roke ne smejo biti milnate ali mokre temveč obrisane do suhega. Razkuževanje zajema roke, zapestja in podlaht do komolca.
♦ Roke razkužimo dvakrat - po isti tehniki kot pri kirurškem umivanju rok vtiramo najmanj 

   5 ml razkužila do suhega, postopek ponovimo, kar traja vsaj 5 minut.

♦ Sterilne rokavice nadenemo šele potem, ko se je razkužilo po kirurškem razkuževanju 

   posušilo.

Urgentno razkuževanje rok:

Med posegi pri katerih je prišlo do vlaženja ali predrtja rokavic, rokavice zamenjamo. Po odstranitvi rokavic na videz čiste roke razkužimo po shemi (2 min) in nadenemo nove sterilne kirurške rokavice.

III. NEGA ROK

Kožo rok negujemo z losionom, ki je v razdelilcu ob umivalniku ali v tubi za osebno uporabo. Kremo uporabimo pri daljši prekinitvi dela in pred odhodom domov. Ne uporabljamo antiseptičnih krem. Ne uporabljamo ga med delom ali po umivanju ali razkuževanju rok.







PRILOGA:

- Shema umivanja rok

